Občina Slovenska Bistrica na podlagi Pravilnika o ohranjanju in spodbujanju razvoja kmetijstva, gozdarstva in podeželja v Občini Slovenska Bistrica (Uradno glasilo slovenskih občin, št. 36/2024, v nadaljevanju Pravilnik), Mnenja o skladnosti sheme državnih pomoči »Dodeljevanje državnih pomoči za kmetijska gospodarstva v občini Slovenska Bistrica« (št. priglasitve: KSI-063-5884250-2024) izdanega s strani Ministrstva za kmetijstvo, gozdarstvo in prehrano in Mnenja o skladnosti sheme *de* *minimis* pomoči »Spodbujanje razvoja dopolnilnih dejavnosti v Občini Slovenska Bistrica« (št. priglasitve: M001-5884250-2024) izdanega s strani Ministrstva za finance in na osnovi Odloka o proračunu Občine Slovenska Bistrica za leto 2025 (Uradno glasilo slovenskih občin, št. 71/2024), objavlja

***JAVNI RAZPIS***

***ZA PRIDOBITEV SREDSTEV***

***ZA OHRANJANJE IN SPODBUJANJE RAZVOJA KMETIJSTVA, GOZDARSTVA IN PODEŽELJA***

***V OBČINI SLOVENSKA BISTRICA ZA LETO 2025***

# PREDMET RAZPISA

Občina Slovenska Bistrica (v nadaljevanju: občina) razpisuje nepovratna finančna sredstva za ohranjanje in spodbujanje razvoja kmetijstva, gozdarstva in podeželja v Občini Slovenska Bistrica za leto 2025 v višini **82.000,00 EUR** po shemi državne pomoči v kmetijstvu, skladno z Uredbo komisije (EU) št. 2022/2472 in Uredbo komisije (EU) št. 2023/2831.

# UKREPI

**UKREP 1: Pomoč za naložbe na kmetijskih gospodarstvih v zvezi s primarno kmetijsko proizvodnjo** (14. člen Uredbe Komisije (EU) št. 2022/2472) **in pomoč za naložbe v predelavo in trženje kmetijskih in živilskih proizvodov ter naložbe v nekmetijsko dejavnost na kmetiji** (*de minimis* Uredba komisije (EU) št. 2023/2831).

**Podukrep 1.1 Posodabljanje kmetijskih gospodarstev**

1. ***Pomoč za naložbe v zvezi s primarno kmetijsko proizvodnjo (14. člen Uredbe Komisije (EU) št. 2022/2472)***

Pomoč se lahko dodeli za naložbe v živinorejsko in rastlinsko proizvodnjo na kmetijskih gospodarstvih:

1. razpisna vsota**: 40.000,00 EUR;**
2. upravičeni stroški:

* stroški gradnje, nakupa ali izboljšanja nepremičnin na kmetijskem gospodarstvu; nakup zemljišč je upravičen v obsegu do 10 % skupnih upravičenih stroškov zadevne dejavnosti;
* stroški nakupa nove kmetijske mehanizacije in opreme;
* stroški opreme hlevov in gospodarskih poslopij;
* stroški nakupa rastlinjaka, montaže ter opreme v rastlinjaku;
* stroški nakupa in postavitev zaščite pred neugodnimi vremenskimi razmerami (preventivni ukrepi, npr. protitočne mreže);
* splošni stroški v zvezi z izdatki iz prejšnjih alinej tega odstavka, kot so stroški honorarjev arhitektov, inženirjev in svetovalcev ter honorarji, povezani s svetovanjem o okolijski in gospodarski trajnosti, vključno s študijami izvedljivosti;
* stroški nakupa računalniške programske opreme, patentov, licenc, avtorskih pravic in blagovnih znamk.

1. Potrebna dokumentacija:

* vloga; **OBRAZEC 1**;
* predložitev ustreznega dovoljenja za izvedbo naložbe, če je s predpisi s področja gradnje objektov to potrebno;
* fotografija pred začeto naložbo, če gre za vlaganje v objekt;
* projektna dokumentacija za izvedbo naložbe ter dokazila o stroških, vezanih na izdelavo projektne dokumentacije, kadar so upravičeni do sofinanciranja;
* za naložbo, v zvezi s katero mora biti opravljena presoja vplivov na okolje v skladu so predpisi o posegih v okolje, za katere je treba izvesti presojo vplivov na okolje, mora biti navedena presoja opravljena še pred datumom dodelitve individualne pomoči in pridobljeno soglasje za zadevni naložbeni projekt;
* ponudba oziroma predračun za načrtovano naložbo;
* predložitev oddane zbirne vloge (subvencijska vloga – samo obrazec A) v tekočem oziroma preteklem letu, če rok za oddajo zbirne vloge v tekočem letu še ni potekel;
* mnenje o upravičenosti in ekonomičnosti investicije, ki ga pripravi pristojna strokovna služba;

1. Upravičenci so kmetijska gospodarstva, ki:

* so vpisana v register kmetijskih gospodarstev in dejavna v primarni kmetijski dejavnosti;
* naložbo izvajajo in uporabljajo na območju občine Slovenska Bistrica;
* imajo v lasti in obdelujejo najmanj 1 hektar primerljivih kmetijskih površin na območju občine;
* vsaj 65 % primerljivih kmetijskih površin, ki jih ima kmetijsko gospodarstvo v lasti ali zakupu, se nahaja na območju občine;

1. Kriterij dodeljevanja sredstev: do 40% vrednosti investicije oz. do 50% na območjih z omejenimi dejavniki, vendar ne več kot 3.000 EUR na kmetijo. Za nakup kmetijske mehanizacije je omejitev 30% oz. največ 2.000 EUR na kmetijo;

Kmetijsko gospodarstvo mora uporabljati investicijo na kmetiji še vsaj pet (5) let po zaključeni naložbi, dokumentacija se hrani 10 let po naložbi;

1. ***Pomoč za naložbe v predelavo in trženje kmetijskih in živilskih proizvodov ter naložbe v nekmetijske dejavnosti na kmetiji (de minimis Uredba komisije (EU) št. 2023/2831)***

Pomoč se lahko dodeli za naložbe za diverzifikacijo dejavnosti na kmetijskih gospodarstvih v predelavo in trženje kmetijskih in živilskih proizvodov ter širjenje nekmetijskih dejavnosti na kmetijskih gospodarstvih.

1. razpisna vsota**: 10.000,00 EUR;**
2. upravičeni stroški:

* stroški izdelave projektne dokumentacije za naložbo v predelavo in trženje kmetijskih in živilskih proizvodov ter naložbe v nekmetijske dejavnosti na kmetiji;
* stroški gradnje ali obnove objekta za dejavnost predelave in trženja kmetijskih proizvodov ter nekmetijske dejavnosti na kmetiji;;
* stroški nakupa opreme in naprav za dejavnosti predelave in trženja na kmetijah ter nekmetijske dejavnosti na kmetiji;

1. Potrebna dokumentacija:

* vloga; **OBRAZEC 2;**
* predložitev ustreznega dovoljenja za izvedbo investicije, če je s predpisi s področja gradnje objektov to potrebno;
* v primeru vlaganj v investicije vzdrževanja objekta ali/in nakup opreme v objekte je potrebno priložiti gradbeno dovoljenje za ta objekt;
* **fotografija** pred začeto naložbo, če gre za vlaganje v objekt;
* poslovni načrt za izvedbo naložbe s predračunom stroškov;
* projektno dokumentacijo za izvedbo naložbe ter dokazila o teh stroških, kadar so upravičeni do sofinanciranja;
* dokazilo o registraciji dejavnosti (v kolikor upravičenec pomoči še nima dovoljenja za opravljanje dejavnosti, ga mora predložiti ob vložitvi zahtevka);

1. Upravičenci so kmetijska gospodarstva, ki:

* se ukvarjajo s predelavo in trženjem ter nekmetijskimi dejavnostmi na kmetiji ter svojo dejavnost in naložbo opravljajo na območju občine Slovenska Bistrica;
* imajo v lasti in obdelujejo najmanj 1 hektar primerljivih kmetijskih površin na območju občine;
* vsaj 65 % primerljivih kmetijskih površin, ki jih ima kmetijsko gospodarstvo v lasti ali zakupu, se nahaja na območju občine;

1. Kriterij dodeljevanja sredstev: do 50% upravičenih stroškov, vendar ne več 3.000 EUR na kmetijo, ki bo vlagala v dopolnilno dejavnost. Za nakup kmetijske mehanizacije za opravljanje dejavnosti je omejitev 30% oz. največ 2.000 EUR na kmetijo;

Dejavnost se mora izvajati na kmetiji še vsaj pet (5) let po zaključeni naložbi ter dokumentacija se hrani 10 let po naložbi;

Občina bo pred izdajo sklepa/odločbe v evidenci de minimis preverila prejemnika in poročala o dodeljeni pomoči v skladu z Uredbo Komisije (EU) št. 2023/2831. Pomoč se lahko zniža, če bi z dodelitvijo presegli skupni znesek dodeljene pomoči po pravilu de minimis.

**Prejeta sredstva na kmetijsko gospodarstvo se v programskem obdobju 2024 – 2030 seštevajo in lahko dosežejo maksimalni znesek 7.000 EUR.**

**Podukrep 1.2 Urejanje kmetijskih zemljišč in pašnikov**

Pomoč se lahko dodeli za namen urejanja kmetijskih zemljišč in pašnih površin na območju občine.

1. razpisna vsota**: 7.000,00 EUR;**
2. upravičeni stroški:

* stroški izdelave načrta ureditve kmetijskega zemljišča;
* stroški nakupa opreme za ograditev in pregraditev pašnikov z ograjo;
* stroški nakupa opreme za ureditev napajališč za živino;
* stroški izvedbe del za nezahtevne agromelioracije (nezahtevna agromelioracija je opredeljena z zakonodajo, ki ureja področje kmetijskih zemljišč in sicer pomeni izravnava na površini do 1 ha, krčitev grmovja in dreves, izravnava mikrodepresij na njivskih površinah - nasipavanje rodovitne zemlje, odstranitev kamnitih osamelcev do skupne količine 20 m2 na površini 1000 m2).

1. Upravičenci so kmetijska gospodarstva, ki:

* so vpisana v register kmetijskih gospodarstev in dejavna v primarni kmetijski dejavnosti;
* naložbo izvajajo in uporabljajo na območju občine Slovenska Bistrica;
* imajo v lasti in obdelujejo najmanj 1 hektar primerljivih kmetijskih površin na območju občine;
* vsaj 65 % primerljivih kmetijskih površin, ki jih ima kmetijsko gospodarstvo v lasti ali zakupu, se nahaja na območju občine;

1. Potrebna dokumentacija:

* vloga; **OBRAZEC 3**
* ustrezna dovoljenja oziroma projektna dokumentacija za izvedbo naložbe ter dokazila (predračun/račun) glede upravičenih stroškov do sofinanciranja;
* predračun stroškov, za katere se uveljavlja pomoč;
* kopija katastrskega načrta in program del, ki ga pripravi pristojna strokovna služba, kadar je predmet podpore ureditev kmetijskih zemljišč ali nezahtevna agromelioracija;
* dovoljenje lastnika zemljišča za izvedbo naložbe v primeru zakupa zemljišča;
* veljavna soglasja ali dovoljenja pristojnih organov, ki se glasijo na vlagatelja v primeru, da se izvajajo nezahtevne agromelioracije na območjih, ki so varovana ter veljajo omejitve po posebnih predpisih;

1. Kriteriji dodeljevanja sredstev:

* najvišji znesek za pašnik 150 EUR/ha in največ za 5 ha / na kmetijo
* najvišji znesek za nezahtevne agromelioracije znaša 500 €/ha in
* stroški se priznajo do največ 50 % upravičenih stroškov naložbe na kmetijskih gospodarstvih (po računih in brez DDV).

Vlogo za pomoč v okviru tega ukrepa predloži nosilec kmetijskega gospodarstva oziroma pooblaščena oseba, ki jo pooblastijo vsi nosilci kmetijskih gospodarstev, ki so vključeni v skupno naložbo.

Kmetijske površine, ki so bile že sofinancirane v programskem obdobju 2015 – 2023 niso upravičene do sredstev.

**UKREP 2: Pokrivanje operativnih stroškov cestnega tovornega prometa iz odročnih krajev** (de minimis Uredba komisije (EU) št. 2023/2831)

Pokrivanje operativnih stroškov cestnega tovornega prometa na odročnih, razpršenih območjih občine, ker je cilj ohraniti dejavnost transporta in transportne mreže na odročnih krajih.

1. razpisna vsota: **5.000,00 EUR**;
2. predmet podpore: financiranje stroškov tovornega prometa za prevoze, ki niso ekonomsko upravičeni (v razpršenih območjih občine sofinancirati stroške transporta zaradi neekonomskih prevozov);
3. Upravičenci: subjekti, ki so registrirani za opravljanje dejavnosti cestnega tovornega prometa;
4. Kriterij dodeljevanja sredstev: bruto intenzivnost pomoči do 50% upravičenih operativnih stroškov tovornega transporta;
5. splošni pogoji upravičenosti:

* vloga: **OBRAZEC 4;**
* upravičenec mora predložiti dokazilo o opravljenem tovornem prometu na odročnih območjih (naprimer: Frajhajm,…), z navedbo oziroma seznam lokacij (prog) in razdalj;
* letno število prevozov;
* zagotavljanje ustreznega in kakovostnega tovornega prometa, skladno s področno zakonodajo;

1. upravičeni stroški: operativni stroški tovornega prevoza/kilometer v odročnih krajih.

Ne glede na določilo iz prejšnjih alinej se pomoč ustrezno zniža, če bi z odobreno pomočjo presegli skupni znesek 100.000 EUR/upravičenca oziroma na enotno podjetje v kateremkoli obdobju treh poslovnih let, kot je določeno za dejavnosti cestnega tovornega prometa.

**Ukrep 3: Pomoč za dejavnosti prenosa znanja in informiranja**

Namen pomoči je kritje pridobivanja strokovnih znanj, vključno z usposabljanji, delavnicami in mentoriranjem, ter predstavitvene dejavnosti in dejavnosti informiranja v povezavi s primarno kmetijsko proizvodnjo in trženjem kmetijskih proizvodov (21. člen Uredbe Komisije (EU) št. 2022/2472)

1. razpisna vsota: **6.000,00 EUR;**
2. Predmet podpore:

* stroški organizacije in izvedba programov usposabljanja, ki jih izvede za izobraževanje registrirani izvajalec;
* stroški organizacije poklicnega usposabljanja, dejavnosti pridobivanja strokovnih znanj, vključno z usposabljanji, delavnicami ter
* stroški informiranja.

1. Upravičenci do pomoči:

* kmetijska gospodarstva, dejavna v kmetijskem sektorju v občini, vpisana v register kmetijskih gospodarstev.

1. Prejemnik pomoči:

* pomoč se izplača izvajalcem storitev, ki so ustrezno registrirani za opravljanje storitev prenosa znanja in informiranja in bodo izbrani na podlagi javnega razpisa. Komisija bo odločila kolikšen delež razpisnih sredstev bo sofinanciran za posamezni predmet podpore (od ponujenih aktivnosti v vlogi) znotraj tega ukrepa.

Opomba: V kolikor bo več ponudnikov storitev, bo komisija z diskrecijsko pravico ocenila kakovost programov in izbrala ustreznejšega.

1. Pogoji za pridobitev pomoči:

* vloga: **OBRAZEC 5**
* dokazila o ustrezni registraciji in usposobljenosti izvajalca storitev;
* program dejavnosti prenosa znanja in informiranja s predračunom oz. specifikacijo stroškov in z ustreznimi dokazili (kot so kotizacije oz. participacije kmetov idr.);
* če so izvajalci storitev prenosa znanja in informiranja skupine proizvajalcev ali druge organizacije, članstvo v teh organizacijah ne sme biti pogoj za dostop do tovrstne državne pomoči.

Pomoč se dodeli do 100% upravičenih stroškov usposabljanja; zaradi omejenih razpoložljivih finančnih sredstev si pridržujemo pravico zmanjševanja procentualnega deleža sofinanciranja po razpisnem roku, pomeni, da se pomoč dodeli v obliki subvencioniranih storitev in ne vključuje neposrednih plačil v denarju upravičencem.

**UKREP 4: Pomoč za plačilo zavarovalnih premij**

**S**ofinanciranje zavarovalnih premij za zavarovanje kmetijske proizvodnje – živali, zavarovanje posevkov, nasadov in plodov v tekočem letu (28. člen Uredbe Komisije (EU) št. 2022/2472)

a) razpisna vsota: **14.000,00 EUR;**

b) Cilj pomoči je sofinanciranje dela stroškov zavarovalnih premij za zavarovanje kmetijske proizvodnje, z namenom kritja izgub zaradi naslednjih dejavnikov:

* naravnih nesreč;
* slabih vremenskih razmer, ki jih je mogoče enačiti z naravnimi nesrečami in drugih slabih vremenskih razmer;
* bolezni živali ali škodljivih organizmov na rastlinah ter zaščitenih živali.

c) Pogoji za dodelitev pomoči:

* vloga; **OBRAZEC 6;**
* fotokopija veljavne zavarovalne police, z obračunano višino nacionalnega sofinanciranja (kot dokazilo, da je zavarovalna polica veljavna, se šteje, ko je polica podpisana s strani obeh strank in minimalnega plačila 20 % višine zavarovalne premije);

d) Upravičenci so kmetijska gospodarstva, ki:

* so vpisana v register kmetijskih gospodarstev in dejavna v primarni kmetijski dejavnosti;
* imajo v lasti in obdelujejo najmanj 1 hektar primerljivih kmetijskih površin na območju občine;
* vsaj 65 % primerljivih kmetijskih površin, ki jih ima kmetijsko gospodarstvo v lasti ali zakupu, se nahaja na območju občine;

Upravičeni stroški so stroški zavarovalnih premij, vključno s pripadajočim davkom od prometa zavarovalnih poslov za površine na območju občine. Pomoč po tem pravilniku skupaj s pomočjo po nacionalni uredbi o sofinanciranju zavarovalnih premij za zavarovanje primarne kmetijske proizvodnje ne sme preseči 70% upravičenih stroškov.

Najvišji znesek dodeljene pomoči znaša do 1.000,00 EUR na upravičenca letno.

Občina bo pred izdajo sklepa/odločbe v evidenci AKTRP preverila višino odobrene pomoči po nacionalnih uredbi za posamezno zavarovalno polico.

# SPLOŠNI POGOJI

1. Na razpis se lahko prijavijo pri posameznem ukrepu upravičenci, ki izpolnjujejo pogoje po 6. členu Pravilnika in:

* podajo izjavo, da za posamezen namen še niso prejeli sredstev iz državnega ali občinskega proračuna ali mednarodnih virov, če pa so, dokažejo višino sredstev z ustrezno dokumentacijo;
* podajo izjavo o točnosti navedenih podatkov;
* niso kmetijsko gospodarstvo v težavah.

1. Najnižji znesek dodeljenih sredstev za posamezni namen znaša 10,00 EUR.
2. **Investicija ne sme biti začeta pred izdano odločbo.**
3. Investicija mora biti zaključena pred izplačilom sredstev, najkasneje do 22. 10. 2025.
4. Sredstva pridobljena po tem razpisu se štejejo kot državna pomoč oziroma pomoč po pravilu »de minimis«. Občina Slovenska Bistrica bo o dodeljenih pomočeh poročala v skladu z veljavno zakonodajo. Upoštevajo se upravičeni stroški brez DDV.
5. Vloga mora biti v celoti izpolnjena in mora vsebovati vse zahtevane priloge. Vloge so na voljo na internetnem naslovu [http://www.slovenska-bistrica.si](http://www.oplotnica.si), na Oddelku za gospodarstvo ali v sprejemni pisarni Občine Slovenska Bistrica ter na sedežu Kmetijsko svetovalne službe v Slovenski Bistrici.
6. **Vloge je potrebno oddati do ponedeljka 31.03.2025 razen za Ukrep 4**, osebno ali poslati s priporočeno pošiljko na naslov Občina Slovenska Bistrica, Kolodvorska ulica 10, Slovenska Bistrica.
7. Izjema so vloge za **Ukrep 4: Pomoč za plačilo zavarovalnih premij,** ki se sprejemajo do 30.6.2025!
8. Vloge bo obravnavala komisija, ki jo imenuje župan Občine Slovenska Bistrica. Odpiranje vlog ne bo javno. V primeru nepopolne vloge bo komisija vlagatelja pozvala k dopolnitvi v skladu z določili zakona o splošnem upravnem postopku. Nepopolne vloge, ki jih vlagatelj v navedenem roku ne dopolni, se s sklepom zavržejo.
9. Po obravnavi dopolnjenih in popolnih vlog bodo z vlagatelji v roku 30 dni izdane Odločbe. Z vlagateljem, kateremu bo izdana pozitivna odločbo, bo občina Slovenska Bistrica sklenila pogodbo, s katero bodo opredeljeni podrobnejši pogoji koriščenja sredstev.
10. Upravičencem se sredstva iz proračuna občine izplačajo na podlagi zahtevka in podpisane pogodbe. Zahtevek mora vsebovati vsa dokazila določena v pogodbi in mora biti dostavljen na Občino Slovenska Bistrica, Kolodvorska ulica 10, Slovenska Bistrica najkasneje do **22.10.2025, sicer vlagatelj ni upravičen do sredstev.**
11. Vlagatelji, ki bodo pridobili pozitivno odločbo o odobritvi sredstev in podpisali pogodbo za izvedbo investicije ter ne bodo izpeljali investicije do navedenega datuma brez opravičljivih razlogov v skladu 26. člena Pravilnika za naslednji dve leti izgubijo pravico do pridobitve sredstev po Javnem razpisu na območju občine Slovenska Bistrica.
12. Dodatne informacije dobite na Občini Slovenska Bistrica, Oddelek za gospodarstvo, Kolodvorska ulica 10, 2310 Slovenska Bistrica ali po telefonu na številki 843 28 38 - Slavka ZAFOŠNIK ter na Kmetijsko svetovalni službi v Slovenski Bistrici, Trgovska ulica 1, Slovenska Bistrica, telefon 843 01 32 - Marija KRESNIK.

**Občina Slovenska Bistrica, Oddelek za gospodarstvo**